
DISSERTATIO  MEDICA 


INAUGURALIS, 


QILEDAM  DE 


PHTHISI  CURANDA 


COMPLECTENS. 


De  re  tam  longa,  tamque  difficili,  et  quae  cla- 
rissimorum scriptorum  ingenia  et  industriam  ita 
exercuit,  non  est  consilium  fuse  disserere,  aut 
etiam,  quantum  in  me  sit,  omnia  pertractare; 
satis  superque  fuerit,  pauca  et  generalia  quaedam 
consilia  et  rationes  curandi  proferre,  quae  usus  de- 
inceps introduxit,  aut  anatomia  pathologica 
nuperrime  monstravit.  Sed  materiam  adgredior 
meis  viribus  vehementer  diffisus,  quippe  quem 

experientia  satis  longa  nondum  iustituerit,  quem- 
que auctorum  sententia?,  varias  et  inter  sese  dis- 
crepantes, dubium  et  incertum  reddiderint. 

Quum  nullus  corporis  humani  morbus,  quam 
Phthisis  Pulmonalis,  rarius  aut  difficilius  cure- 
tur, nullum  ideo  majore  ostentu  medicandi  et  pol- 
licendi, empirici  et  circumforanei  sibi  vindicant ; 
nec  mirum  est  specifica,  ab  antiquissimis  tempo- 
ribus quaesita,  etiam  nunc  inexhausta  credulitate 
quaeri.  Qui  tamen  morborum  causas  ex  cadaveri- 
bus inspectis  diligenter  perspexerit,  is  pessimo- 
rum hominum  paestigias  et  fraudem  jure  quere- 
tur ; et  talem  indagationem,  non  solum  adhuc 
inutilem,  sed  per  omnia  saecula  inutilem  futurum 
esse,  confitebitur.  Et,  mehercule,  qua  vi  admi- 
rabili, aut  potius  divina,  tale  medicamentum  pol- 
lere oportebit,  quo  in  hoc  morbo  Specifici  titulo 
gaudeat  et  glorietur  ! Cinchona,  quibusdam  pro- 
prietatibus incognitis,  aut  suspectis  tantum, Febres 
intermittentes  arcet  et  resolvit,  et  Syphilis  Hy- 
drargyri  potestatem  agnoscit ; sed  contra  Phthi- 
sin  specificum,  duas,  et  inter  se  quam  maxime 
diversas,  vires  habere  debebit,  sine  quibus  con- 
junctis virtutes  ejus  omnino  mancae  et  imperfec- 

tse  essent ; duos  nimirum  morbos,  vel  morbosas 
conditiones,  ex  toto  amovebit.  Quod  ad  primam 
attinet,  absorptionem  tuberculorum  maleficorum, 
concoctione  (ra mollisse ment)  nondum  incepta, 
aut,  si  inceperit,  sine  partium  exulceratione,  aut 
excreatione,  incitabit : quod  ad  alteram,  actione 
penitus  adversa,  ulcerum  et  sinuum  undequaque 
per  substantiam  pulmonis  disjectorum,  nova  tex- 
tura evocata,  obliterationem  sanationem  que  idem 
perficiet.  Ullaene  autem  inanes  Pharmacopoeo- 
rum  substantias  lias  vires  salutares  praestant? 
His  argumentis  muniti,  caelone  confidemus ; 
aut  longinquo  maris  itineri ; credemusne  lacti 
asinino  tantopere  decantato : aut  vapori  piceo  ; 
aut  muriati  calcis  ; aut  digitali ; aut  acido  prus- 
sico  ; aut  centum  denique  aliis,  ineptissime  jacta- 
tis pariter  et  abusis  ? Respondebit  cadaver ; — 
inde  manifeste  docemur,  mutationes  structurae 
adeo  complicatas  et  lethales  existere,  ut  his  ridi- 
culis medicamentis  penitus  resistant.  Sed,  quod 
et  imprimis  mirandum  est ; qui  contra  Phtbisin 
remedium  quaerit,  aut  invenisse  se  credit,  non 
huic  uni  sed  sexcentis  aliis  morbis  remedium  in- 
venisse ei  credere  oportet.  Ut  sibi  constet,  ultc- 

rius  progredi  debebit,  multosque  morbos,  eodem 
fonte  quo  Phthisis  oriundos,  et  signis  tantum  di- 
versos, haud  dubia  spe  curandi,  fidei  et  experi- 
mentis subjiciet.  Ex.  gr.  Si,  ullo  specifico  ad- 
moto, Phthiseos  primum  tempus  curari  possit, 
hoc  est,  si  tubercula  e pulmonibus  absorberi  pos- 
sint, tum,  pari  ratione,  tubercula,  ubicunque  cor- 
poris sita,  absorbere  quoque  possunt ; et,  ita,  mu- 
tationes tuberculosae,  seu  ossium,  seu  glandula- 
rum lymphaticarum,  musculorum,  membranarum 
serosarum,  et  cellulosae,  seu  cerebri,  omnes  pari- 
ter sanabiles  esse  oportet.  Hocce  remedium, 
quandocunque  inventum,  omnes  tumores  colli 
scrophulosos,  omnes  formas  tabis  mesentericae,  pe- 
ritonitidis tuberculosae,  et  multas  sine  nomine 
morbosas  conditiones  malesanas,  delebit  et  expel- 
let. Quin  etiam,  si  secundo  tempori  non  impar  est, 
hoc  est,  si  cava  exulerata  novis  carnibus  instruere 
possit,  fluxo  purulento  impedito,  cicatrizatione 
accelerata,  pariter,  ulceribus  et  fistulis  omnige- 
nis resistere,  et  eadem  sanare  poterit.  Tunc  tem- 
poris, non  diutius  emplastro  adhaesivo  et  fasciis 
opus  erit,  contra  ulcera  crurum  inveterata ; non 
diutius  plaga?  ad  fistulas  ani  aut  vesicae  curandas 

faciendae  erint ; et  tunc,  ut  levissime  dicam, 
abscessus  psoae  opprobrium  chirurgorum  esse  de- 
sierint. 

Sed,  revera,  hae  severae  cogitandi  rationes  nus- 
quam ab  iis  exercentur,  qui  aut  inventores,  aut 
fautores  specificorum  sese  perhibent.  Omnibus 
idem  hoc  vitium ; aliorum  remedia  redarguere, 
sua  extollere  : Singuli  ad  Phthisin  solam  utilita- 
tem circumscribunt,  dum  alios  morbos  omnimo- 
do congeneres  despiciunt  et  negligunt.  Nos  au- 
tem, denique,  antiquorum  disciplinis  et  recentio- 
rum  inventis  imbutos,  profiteri  et  credere  docet, 
qui  Phthisin  remedio  quodam  proprio  curasse  prae 
se  ferunt,  eos  aut  decipere,  aut  decipi  ; et  fide, 
utrumvis  sit,  indignos  esse. 

Non  ideo  negandum  est,  multos  Phthisi  labo- 
rare visos,  diversis  remediis  corroboratos,  ad  spem 
valetudinis  accessisse,  aut  etiam  hanc  ipsam  bo- 
nam assecutos  esse.  Exitus  funesti,  tamen,  sem- 
per  felicium  numerum  longe  superaverunt ; nec 
levare  morbum  idem  est  quod  tollere:  quin 
etiam  suspicandum  est,  quod  in  observationibus 
Phthiseos  sanatae,  non  de  Phthisi  Pulmonali 
vera,  sed  de  Catarrhis  agitur  ; in  quem  errorem 

ii  facilius  incident,  qui,  Stethoscopii  increduli, 
ex  symptomatologiae  generalis  principiis  Phthisin 
praesentem  aut  absentem  judicant.  Catarrhus, 
praesertim  si  febris  hectica  (ut  saepe  accidit)  com- 
itatur, Phthiseos  formam  induet ; et,  si  ullo  spe- 
cifico cedat,  sanavisse  Phthisin  medicus  sese  cre- 
det, mira  observatione,  et  miro  medicamento 
pariter  atque  uno  ore  decantatis.  'Falis  est, 
semperque  erit,  historia  specificorum,  omnibus 
aeque  absurdis  et  fallacibus. 

Utcunque,  igitur,  eorum  sententiae  adversi  si- 
mus, qui  Phthisin  ex  iisdem  principiis  quibus 
febrem  intermittentem,  aut  syphilidem  curant, 
non  ideo  judicandum  est  medicamenta  recte  adhi- 
bita aut  nocere  aut  minime  prodesse.  Revera 
opinionem  mordicus  teneo,  nullum  intra  Nosolo- 
giae  fines  morbum  inveniri,  perpetuo  et  indefesso 
medici  studio  magis  dignum  ; sed  specifica  peni- 
tus effugiat,  et  ex  principiis  solis  Anatomiae 
Pathologicae  rationem  curandi  instituat.  Ad 
hunc  tam  utilem  nobilemque  finem,  haec  duo 
maxime  respicienda  sunt : Imo,  Ne  tubercula 
gignantur  ; 2do,  Ut  formata  aut  quiescant,  aut  e 
corpore  expellantur ; cura  quam  maxima  adhibita 

ne  a^ger  majore  suppuratione  et  febre  Iiectica  ta- 
bescat et  consumatur. 

Quod  ad  prophylactica  attinet,  de  viribus  coeli 
et  locorum  imprimis  agendum  est,  ut  quce  pluri- 
mum, consensu  omnium  ad  rem  pertineant,  nec- 
dum pro  dignitate  satis  perspectae.  Non  desunt, 
qui  mutationem  coeli  solam,  praesertim  e nostro 
vario  et  frigidulo,  curationi  parem  esse  affirmant, 
et  omnino  praecipiendam,  nisi  tum  cum  sudores 
ingentes,  summa  macies,  et  diarrhoea,  mortem  in- 
stantem denuntiant.  Alii  minus  ad  spem  pro- 
clivi, initio  solum,  antequam,  tubercula  ad  sup- 
purationem processerint,  utilem  arbitrantur. 
Dubitari  non  potest,  quin  migratio  ad  coelum 
calidum  siccum  que,  et  aequale,  optimum  sit  re- 
medium in  longis  affectibus  inflammationis  mem- 
branae bronchorum  ; idque,  fortasse,  magis  quia 
homo  sic  desinit  frigido  illo  humidoque  aere  affi- 
ci, unde  morbus  primum  profectus  est,  quam  quod 
revera  haec  mutatio  coeli  aliquid  per  se  confert  ad 
inflammationem  tollendam.  Utcunque  tamen 
hoc  sit,  vehementer  incertum  mihi  esse  videtur, 
an  talis  ulla  mutatio  aliquid  conferre  possit,  uti- 
que in  materia  tuberculata  discutienda.  Quod 

ad  me,  parum  aut  nihil  huic  praesidio  in  confir- 
mato morbo  confido  : neque  quidem  confidam, 
donec  manifeste  videro,  non  modo  illam  propriam 
formam  tuberculorum,  de  quo  nunc  agitur,  verum 
omnes  alias  quoque,  calida  regione  depulsas. 
Ut  autem  hoc  remedium  in  omnibus  morbis 
tuberculatis  vanum  esse  videtur,  ita  maxime  ini- 
tio inutile  esse  judicarem  ; neque  unquam  hoe 
consilio  iter  ad  regiones  australes  praeciperem. 
Non  enim  tubercula  nondum  suppurata  ita  ab- 
sorberi possunt,  ut  functiones  pulmonis  integrae 
relinquantur,  (nusquam  enim  in  corpore  tanta 
vis  absorbendi  est),  quamvis  fortasse  in  cursu  suo 
impediri  possint.  Inde,  etiamsi  concedendum  sit, 
multos,  ut  visum  est,  Phthisicos,  protinus  a 
decessu  suo  ab  ora  Britannica  plurimum  pro 
tempore  adj ustos  fuisse,  febre  hectica  mitiore 
facta,  tussi  rariore,  et  leniore,  sputoque  et  minus 
copioso  et  melioris  naturae  ; tamen  hasc  omnia 
huc  solum  referenda  sunt,  quod,  ex  mutatione 
aeris,  et  rationis  victus,  affectus  catarrhales, 
qui  semper  fere  in  Phthisi  urgent,  multum 
leniuntur  ; tuberculaque,  quamvis  neque  paucio- 
ra, neque  meliora  fiunt,  cessatione  tamen  exci- 

tantis  tussis  aliquatenus  temperantur.  Quid 
multa  ? Summopere  dubium  est,  an  vera  Phthi- 
sis, utcunque  impedita,  hoc  modo  unquam  depul- 
sa fuerit  ;#semperque  dubium  erit,  donec  medi- 
cus aliquis,  usu  Stethoscopii  longiori  edoctus,  to- 
tam rem  bene  exploraverit ; sine  quo  testimonio, 
existimare  semper  licebit,  eos  homines  qui  sic  sa- 
natos fuisse  narrantur,  non  Phthisi,  sed  longo  et 
mali  moris  Catarrho  laborasse.  Denique,  ego 
quidem  hoc  censeo  mutationem  coeli  nihil  proti- 
nus in  Phthisi  prodesse ; solumque  eousque 
valere,  quod  inflammationem  catarrhalem  bron- 
chorum, quo  prior  morbus  semper  ita  adaugetur 
et  acceleratur,  aut  impedit  aut  depellit.  Homo, 
igitur,  ita  affectus  semper  in  meliore  spe  erit  in 
calida  quam  in  frigida  regione ; et,  quamvis  ad 
sanitatem  non  sic  perveniat,  tamen  cum  neque 
catarrhus,  neque  pneumonia  accedat,  morbus  certe 
et  mitior  et  tardior  erit. 

Aliud  autem,  quod  semper  considerari  debet, 
quoties  aegrum  aliquo  mandare  paramus,  est,  quae 
sit  Artis  Medicinalis  conditio  in  eo  loco  quo  eum 
mittere  cogitamus ; neque  enim  saluberrimum 
coelum  sine  medici  periti  assidua  curatione  alk 

quid  proficere  potest ; verique  simile  est,  quod 
domi  manere,  beneque  curari,  longe  satius  est, 
quam  in  felicissima  regione  ita  vivere,  ut  temere 
alioquin  habeatur.  Hoc  autem  ubi  servatur,  li- 
cet fortasse  huic  praesidio  multum  confidere,  uti- 
que t an  quam  prophylactico,  in  iis  qui  ad  mor- 
bum proclivitatem  quandam  a parentibus  habent, 
quique  jam  tussire  inciperunt,  vel  levissimum 
signum  accedentis  morbi  ostenderunt.  Etenim 
tum  demum  sperandum  est,  fore  ut  calidius  coe- 
lum aliquid  protinus  opituletur  ; id  quod  efficere 
videtur,  tollendo  ista  functionis  mala,  irritabilem 
istam  molestam  que  tussim,  quae  in  corporibus 
obnoxiorum,  tuberculorum  tam  seepe  formatione 
terminatur.  Neque  quidem  contenti  esse  debe- 
mus una  sola  hieme  sic  peracta,  sed  imperandum 
est,  ut,  si  fieri  quidem  potest,  aeger  plures  annos 
ibi  persistat,  donec  pulmones  ipsi  ad  integritatem 
plane  pervenerint,  valetudoque  prospera  ad  re- 
liquam totam  aetatem  comparata  sit.  Quod  per- 
tinet ad  loci  selectionem,  parum  fortasse  in- 
terest  quis  sit,  dummodo  media  ejus  temperies, 
non  infra  gradum  quinquagesimum  et  sextum 
aut  sexagesimum  sit ; necque  multum  discrimi- 

nis  hoc  nomine  est,  intra  quasdam  partes  Galli- 
cas, Italiaeque  Australis.  Hae  non  ideo  rejici- 
endae sunt,  quia  Phthisis  apud  incolas  satis  vulgo 
conspicitur;  semper  enim  magis  Phthisicis  ido- 
neae, quum  plerique  loci  in  Britannia  utique 
erunt ; mala  eorum  immedicabilia,  aliquatenus 
lenire  poterunt.  Probabile  tamen  est,  He- 
voniam,  vel  quasdam  partes  Cornvalliae,  non  mi- 
nus salutares  esse  quam  ullas  alias  ; siquidem  tem- 
peries earum  satis  alta  est,  (ut  quae  auris  Ocea- 
ni Atlantici  perpetuo  calefiant),  aegerque  sic  tu- 
tus erit  ab  omnibus  iis  molestiis,  quas  peregrini 
nusquam  sentire  non  solent,  neque  frui  desinet 
omnibus  iis  commodis,  quibus  natale  solum  ad 
plenitudinem  abundat. 

At  alii  modi  Phthisi  occurrendi  sunt  per  ido- 
neos cibos,  idoneaque  vestimenta.  Is,  igitur, 
qui  huic  morbo  opportunus  est,  bonis  cibis,  sse- 
piusque  quotidie  sumptis,  vesci  debebit ; praeser- 
tim instante  aut  jam  elapsa  pubertate,  quo  tem- 
pore maximum  corporis  incrementum  fit.  Cibus 
autem  ex  frugibus  solis  admodum  perniciosus  est, 
saepeque,  ubi  ex  paupertate,  aut  ex  morbo  aliquo 
acuto,  necessarius  fuit,  Phthisin  movere  visus  est. 

Ut  alias  ubique,  autem,  hic  quoque  aurea  medio- 
critas optima  erit ; quoniam  ex  intemperantia 
ulla,  homo  ita  a Phthisi  fortasse  servabitur,  ut  in 
acutum  aliquem  pestiferumque  morbum  praecipi- 
tetur. De  vestimentis  autem  illud  memorandum 
est,  quod,  uti  haec,  cum  parum  idonea  sunt,  ac- 
tionem aeris  in  corpus  permittendo,  Phthisin  ex- 
citare possunt,  ita  crassa,  satis  calidaque,  eandem 
saepe  impediunt.  iEger,  neque  itaque,  affecta- 
tione, neque  aliorum  consuetudine  motus,  debe- 
bit per  totam  hyemem  calide  vestiri,  pannisque 
laneis,  tibialibus  e filo  laneo,  aliisque  similibus 
assidue  uti.  Eodem  consilio  omnes  coetus  dili- 
genter evitandi  sunt,  ubi  tenuiora  vestimenta 
exiguntur,  quibus  formae  et  elegantiae  magis  quam 
valetudini  consulitur  ; neque  quidem  nisi  per 
quatuor  aestivos  menses,  aliquid  unquam  solitis 
vestibus  tute  demitur. 

At,  imaginemur  nunc,  remedia  prophylactica 
aut  ex  toto  praetermissa  fuisse,  aut  ad  arcendum 
morbum  nihil  valuisse,  tuberculaque  jam  esse  for- 
mata, quaeritur,  quibusnam  remediis  haec  aut  im- 
pediri, aut,  si  suppurarint,  ad  felicissimam  finem 
duci  posse.  Constat  fere  inter  ingenuissimos  si- 

rnulque  peritissimos  medicos,  curationem  ex  toto 
antiplilogisticam  saepissime  respondere ; quae 
ideo  plerumque  adhiberi  videtur,  quia  existima- 
tur tubercula  naturae  inflammatoriae  esse,  posse- 
que  remediis  huic  conditioni  aptis  depelli. 

Fatendum  tamen  est  hanc  sententiam  vanam 
esse  ; etenim  haec  corpuscula  ex  propria  actione 
secernente  nasci  videntur,  sub  qua  texturarum 
vitales  actiones  nullo  modo  adaugentur,  neque 
ullum  est  testimonium  excitatae  actionis  vasculo- 
sae. Utcunque  vero  falsa  haec  opinio  esse  possit, 
tamen  curatio  quae  ex  ea  proficiscitur  fortasse 
optima  est.  Bene  enim  cognitum  est,  summum 
in  Phthisi  periculum  saepe  oriri  ex  inflammatione, 
vel  bronchorum,  vel  propriae  texturae  pulmonis, 
vel  denique  pleurae  ; neque  dubitari  potest,  quin 
ad  hanc  optimum  praesidium  curatio  antiphlogis- 
tica  sit. 

Veruntamen  meminisse  debemus,  hanc  cura- 
tionem, non  modo  non  semper  exigi,  sed  etiam 
interdum  plurimum  nocuisse,  ideoque  nunquam 
praecipi  decet,  nisi  ubi  propria  signa  postulant. 
At  si  caeterae  partes  hujus  curationis  non  raro  in 
hoc  morbo  inimicae  sunt,  hoc  praecipue  verum  de 

copiosa  sanguinis  missione  mihi  esse  videtur; 
per  quam  vires  corporis  multum  franguntur,  sae- 
peque, ex  imbecillitate,  et  irritabilitate,  quae  inde 
moventur,  nova  tuberculorum  seges  evolvitur. 
Hoc  igitur  auxilium,  utique  in  primo  tempore 
morbi,  plerumque  supervacuum  est ; tumque  so- 
lum admoveri  debebit  cum  Stethoscopium  urgen- 
tem jam  inflammationem  in  pulmone  ostenderit. 
Atque  ita  in  secundo  tempore  morbi  curatio  an- 
tipblogistica  vehementer  laedit.  Quid  enim  ? 
Certandum  nunc  est  contra  malum  ex  lata  sup- 
puratione ortum,  veluti  abscessum  psoae,  aut 
magnum  vulnus,  secunda  intentione  ut  dicitur 
sanescens ; bi  autem  posteriores  affectus  deple- 
tionibus nunquam  bene  curantur,  sed  potius  a 
plerisque  chirurgis  per  cerevisiam  fortem,  vinum- 
que, et  diaetam  lautiorem,  ad  felicem  finem  du- 
cuntur. Haec  tamen  ita  dico,  ut  non  affirmare 
velim,  eadem  pariter  bene  in  Phthisi  esse  sem- 
per  responsura.  Tanta  enim  est  in  pulmone 
propensio  ad  inflammationem,  ut  imprimis  veri- 
simile esse  videatur,  fore,  ut  tali  victu  haec  mo- 
veatur ; atque  adeo  ut  tussis  febrisque  graviores 
quoque  ita  reddantur.  Optimum  ergo  erit  medi- 

cum  cursum  sequi,  ita  ut  neque  aegrum  nimis  jam 
infirmum  depletionibus  magis  magisque  debilite- 
mus, neque  res  tam  nutrientes  tamque  excitan- 
tes demus,  ut  Pneumonia  Pleuritisve  periculosa 
moveatur.  Quod  si  forte  inflammatio  hoc  tem- 
pore morbi  supervenerit,  curatio  ejus  difficillima 
est  ; eo,  quod  primarius  morbus  unam  medelam, 
illa  autem  alteram  planeque  contrariam  exigit. 
Frustra  igitur  ullas  generales  leges  in  hoc  dupli- 
ci morbo  proponuntur.  Modo  sanguinis  missio 
e brachio  postulatur,  modo  satis  erit  e pectore 
sanguinem  detrahere  per  hirudines,  vel  cucurbi- 
tulas ; neque  uterque  modus  utilis  est,  asgerque 
derelictus  persistente  morbo  cito  interimitur. 

Sequitur  ut  pauca  de  contra-irritatione  (uti 
vocatur)  nunc  dicam ; quae  quidem  nobilissi- 
mum remedium  in  actione  locali  imminuenda, 
proclivitateque  ad  inflammationem  superanda, 
diu  habita  est.  Hoc  modo,  autem  melius  occur- 

**  i J\)  1 cDvi  ili 

ritur  morbo,  quam  succurritur,  quamvis  utilis 
esse  potest  vel  certe  sine  injuria  adhibetur,  in  om- 
nibus morbi  temporibus.  A quibusdam  medicis 
frequentia  vesicatoria  laudantur  ; ab  aliis,  contra, 
melius  esse  judicatur,  unum  apertum  per  unguen- 

tum  Sabinae  servare : ex  his  quae  ipse  vidi  fre- 
quentia praecipere  equidem  nollem.  Cutis  enim 
Phthisicorum  admodum  tenuis  esse  solet,  habi- 
tusque corporis  valde  irritabilis,  ita  ut  non  raro 
etiam  exiguum  vesicatorium  summam  perturba- 
tionem moveat.  Itaque  fortasse  in  talibus  longe 
melius  foret,  aut  setaceum  praecepisse,  aut  fonti- 
culum ex  medicamento  adurente  ad  contra-irri- 
tationem  faciendum ; eaque  admoveri  pectori 
debent  quam  proxime  possumus  ad  locum  qui  prae- 
cipue affici  videtur. 

Quod  ad  medicamenta  autem  attinet  quae  in 
Phthisi  utilia  sunt,  plurima,  ex  narcoticis  praeser- 
tim, valde  commendata  sunt ; alia,  uti  remedia 
propria,  et,  ut  dici  solet,  specifica,  alia,  solum  ad- 
versus certas  molestias.  Ex  his  Opium  multis 
consiliis  datum  est ; modo  ad  sudores  nocturnos 
cohibendos,  vel  nimis  crebras  dejectiones  suppri- 
mendas, modo  ad  liberiorem  sputi  excreationem 
excitandam,  modo  ad  generalem  corporis  irritabi- 
litatem depellendam ; sed  perraro  commode  re- 
spondet. Etenim,  cum  irritabilitas  semper  pro 
extensione  morbi  sit,  sequitur  ut  opium,  quod 
morbosam  conditionem  ipsam  non  imminuit. 

neque  signum  morbi  imminuere  possit.  Sudores 
nocturni  quoque  multo  melius  per  frigidulum 
aerem,  acidumque  sulpliuri cum,  quam  per  opium 

moderantur ; neque  hoc  fortasse  tantum  prodest 
etiam  in  dejectionibus  supprimendis,  quantum 
prodesse  vulgo  existimatur.  Quoniam  enim  hoc 
incommodum,  non  ex  adaucta  actione  peristalti- 
ca  intestinorum,  sed  ex  inflammatione  eorum  at- 
que exulceratione  proficiscitur,  quamvis  dejec- 
tiones ipsae  per  opium  quidem  cohibeantur,  ta- 
men causa  earum,  atque  ita  periculum  ex  iis, 
nullo  modo  imminuitur.  Nihilominus,  utique  in 
certis  molestiis  levandis  opium  nobilissimum  re- 
medium est,  satisque  copiose  adhiberi  potest,  si 
modo  nihil  sit  in  hominis  conditione  quod  usum 
ejus  periculosum  reddat.  De  dejectionibus  au- 
tem colliquativis  (ut  ita  dicam)  licet  fortasse  hic 
dicere,  quod,  in  medicina  exercenda,  nimis  cura, 
nimium  que  studium,  his  ipsis  saepe  datur,  parum- 
que considerare  solemus,  quae  sit  causa  unde  ori- 
untur ; atque  ita,  vulgo,  modo  diarrhoeae  prima- 
riae, per  medicamenta  ex  opio,  astringentiaque,  et 
antacida  curantur.  Ex  his  rebus,  quaedam  va- 
lere possunt  actionem  peristalticam  intestinorum 

impediendo  ; aliae  secretiones  mucosas  imminuen- 
do, vel  ex  toto  sistendo ; nullae  autem  aliquid 
conferre  possunt,  vel  certe  parum,  ad  ulcerum  in 
colo  sanationem  ; ita  ut  facillimum  intellectu  sit, 
quemadmodum  diarrhoea  impediri  possit,  neque 
tamen  periculum  aegri  ullo  modo  imminui.  Ma- 
nifestum quidem  est,  ubi  homo  frequentibus  dejec- 
tionibus vehementius  vexatur,  vel  ubi  tenesmus 
multum  urget,  cum  his  ipsis  proprie  contenden- 
dum esse ; plerumque,  tamen,  optima  diarrhoeae 
curatio  est  ciborum  generi  atque  proprietatibus 
consulere,  et  quoties  tute  fieri  potest,  fomenta 
ventri  admovere,  vel  hirudines  eidem  identidem 
affigere. 

Aliud  autem  medicamentum  quod  in  summa 
laude  diu  fuit  in  hoc  morbo  curando  Digitalis 
est ; eademque  fere  ab  omnibus  medicis  adhibi- 
tu r,  aut  veluti  proprium  et  singulare  remedium, 
aut  certe  ut  quaedam  ex  molestissimis  signis  dis- 
cutiat. Certum  tamen  mihi  est,  hocce  medica- 
mentum nullo  modo  tantis  laudibus  dignum  esse  ; 
quin  etiam,  vehementer  dubito,  an  possit  in  ullo 
tempore  Phthiseos,  ne  in  primo  quidem,  ubi  a 
quibusdam  efficaci ssimum  esse  judicatur,  morbum 

solvere.  Verum  tamen  est,  quod,  per  hoc  reme- 
dium pulsus  frequentia  imminuitur ; hoc  autem 
propria  ejus  in  cor  actione  efficitur,  sic  tamen  ut 
nullam  omnino  potestatem  exerceat  in  proprie- 
tates vitales  extremorum  vasorum,  in  quibus  so- 
lis vitiatae  mutationes  structurae  procedunt,  eaque 
sine  ulla  adaucta  actione  a parte  cordis.  Idem, 
maxima  ex  parte,  dici  quoque  potest  de  omnibus 
aliis  morbi  inflammatoriis  in  quibus  digitalis  ita 
laudatur;  quam,  quidem,  ego  nunquam  vidi  ne 
minime  quidem  prodesse,  ex  ulla  in  partes  in- 
flammatas actione  locali.  Potest,  fortasse,  quae- 
dam generalia  signa  interdum  cohibere,  at  causam 
eorum,  et  radicem  quasi  ipsius  morbi,  plane  in- 
tactam relinquere  solet.  Igitur  in  Phthisi  adhi- 
beri potest  propter  facultatem  ejus  narcoticam, 
ad  molestias  aegri  imminuendas,  doloremque  leni- 
endum ; quod  ad  febrem  hecticam  autem  sol- 
vendam, vel  sudores  nocturnos  coercendos,  parum 
aut  nihil  proficere  videtur. 

De  Acido  Prussico,  quod  nuper  a celeberrimo 
physiologo  primum  adbibitum  est,  fatendum 
mihi  est,  quod  ex  propria  mea  experientia  dicere 
nihil  possum  : illud  tamen  dicam,  quod,  in  illo 

ipso  valetudinario,  ubi  initio  datum  est,  dari  jam- 
pridem  desiit.  Dicitur  quidem  utile  fuisse,  ideo 
praecipue  quod  tussim  leniret ; et  profecto,  si  ex 
tussi  tantum  demit,  quantum  ex  pulmonis  irri- 
tabilitate, vel  ex  diuturna  consuetudine,  vel  de- 
nique ex  inflammatione  membranae  bronchiorum 
oritur,  aliqua  atque  adeo  non  mediocri  laude  dig- 
num est.  Veruntamen,  oblivisci  non  debemus, 
quod  in  secundo  tempore  hujus  morbi,  certus  mo- 
dus tussis  ita  non  malum  signum  est,  ut  etiam 
saepe  salutaris  Naturae  conatus  sit,  ad  hominem 
a copiosa  materia  purulenta  liberandum,  et  nullo 
modo  cohibendus,  ni  siquando  magis  vehemens 
est,  quam  ad  sputum  rejiciendum  opus  est.  Et- 
si, igitur,  concedimus,  acidum  prussicum  inter- 
dum in  Phthisi  valere,  tamen  cavendum  est,  ne 
ita  adhibeatur,  ut  tussim  nimis  cohibeat  ; quin 
etiam  tutius  fortasse  ex  toto  praetermittitur,  nisi 
ubi  tussis  frequens,  sonoraque,  et  dolens  est,  exi- 
guamque  copiam  sputi  edit. 

Proxima  sunt  Vomitoria,  quae  adversus  Phthi- 
sin,  nescio  qua  egregia  facultate,  plurimum  pol- 
lere existimata  sunt.  Demit  tamen  existima- 
tioni medicorum,  demit  ipsius  artis  honori,  haec 

unquam  in  tali  morbo  adhibita  fuisse ; utpote 
quorum  usus  ex  perditissima  empirice,  non  certe 
ex  rationali  scientia,  profectus  sit.  Quid  enim 
vomitoria  in  Phthisi  profutura  esse  creduntur  ? 
At  morbus  tuberculosus  (id  quod  jam  saepius 
quam  semel  dixi)  non  ex  adaucta,  sed  ex  vitiata 
actione  nascitur.  An  discutiendo  vitia  aliqua 
ventriculi  et  intestinorum  ? At  horum  functio- 
nes primo  tempore  hujus  morbi  maxime  ex  parte 
integrae  sunt ; neque,  quidem,  si  corruptae  essent, 
his  validissimis,  molestissimisque  remediis,  sana- 
ri possunt.  V alida,  molestaque,  autem  dico  ? 
immo  periculosa  : neque  enim  inculcatur  ut  vo- 
mitorium, identidem  solum,  prout  res  postulat, 
adhibeatur,  sed  ut  alterum  atque  alterum,  bis 
terve  singulis  septimanis,  detur,  ante  jentaculum, 
idque  in  omnibus  corporis  conditionibus.  Pa- 
rum necessarium  esse  videtur,  hoc  argumentum 

longius  prosequi,  ut  ostendam,  quam  sit  haec 

/ 

consuetudo  absurda,  siquidem  jam,  uti  credo, 
obsolere  coepit.  Vellem,  equidem,  plane  ob- 
solevisset : etenim  quamdiu  hunc  usum  seque- 
mur, concedendum  est,  Medicinam  non  modo 
conjecturalem  artem,  sed  temerariam,  sed  prae- 

cipitem  esse;  Pathologicam  autem  disciplinam 
vanam  imprimis  atque  inutilem. 

Quod  ad  remedia  Expectorantia,  nihil  hic  co- 
gito de  istis  dicere.  In  Phthisi  dolendum  est, 
quod  sputum  per  se  nimis  copiosum  esse  solet ; 
admodumque  absimile  est,  fore,  ut  aliquid  opis 
ex  majore  etiam  excitatione  membranae  bronchio- 
rum percipiatur. 

Inter  caetera  autem  medicamenta,  Balsama 
fortasse  quandam  propriam  animadversionem  de- 
siderant ; ut  quae  in  Phthisi  Curanda,  non  me- 
diocrem opem,  tanquam  adjuvantia  remedia,  af- 
ferre possint.  Haec,  vero,  in  primo  tempore  mor- 
bi plane  supervacua,  atque  etiam  contraria  sunt; 
semper,  enim,  aliquid  irritationis  movent,  pos- 
suntque  ita  tuberculorum  suppurationem  festi- 
nare. In  secundo  autem  tempore,  non  raro  ad- 
modum utilia  esse  solent ; non  quidem  ubi  spu- 
tum copiosum  est,  continetque  portiones  materiae 
tuberculatae,  sed  ubi  hoc  exigua  copia  fertur,  te- 
nueque  et  mucosum  potius  quam  purulentum  est. 
Quotiescunque,  denique,  judicamus  cava  pulmo- 
nes membrana  quasi  mucosa  obducta  esse,  toties 
credibile  est,  plurimum  balsama  profutura  esse ; 

atque  ita  facultatibus  suis  propriis  effectura,  ut 
fluxus  multum  coerceatur,  membranaque  nova 
celerius  ad  cicatricem  perveniat. 

Sed,  si  vellem  omnia,  vehementerque  inter  se 
diversa  remedia,  ordine  enumerare,  quae  in  Phthi- 
seos  curatione  adhibita  sunt,  aut  ad  ipsum  mor- 
bum solvendum,  aut  ad  propria  quaedam  incom- 
moda depellenda,  non  brevis  dissertatio  haec  qui- 
dem, sed  grande  volumen  foret.  Possem  enim, 
inter  caetera  complura,  multum  de  medicina  pneu- 
matica hic  dicere ; quae  olim  in  hoc  morbo  ita 
laudata  est,  sed  quae  nostris  temporibus  fere  ex 
toto  obsolevit ; cumque  alia  pleraque  utcunque 
aliquando  commendata,  plane  indigna  jam  tan- 
dem reperta  sunt,  quibus  aliquid  confidamus,  om- 
nia praetermittere  malo,  quam  tempus  consumere, 
mortua  (ut  dicitur)  interimendo.  Ostendi  jam, 
quam  sit  absurdum  exquirere  aliquid  certum  re- 
medium, quod  in  Phthisi  semper  esset  responsu- 
rum ; v er un tamen,  utique  sperare  licet,  ex  anato- 
miae  pathologicae  acriore  indies  studio,  fore,  ut 
hujus  morbi  curatio,  si  non  felicior,  at  certe  ma- 
gis rationalis  aliquando  sit ; atque,  ita,  ut  medici 
remediorum  effectus,  non  solummodo  tam  in  sig- 

na,  quam  in  structuras  ipsas  mutatas  considerent. 
Hic  labor,  hoc  opus,  manifeste  in  omnibus  mor- 
bis curandis  esse  debet ; atque  prae  caeteris  in 
Phthisi : quae  quidem,  quam  latum  campum  di- 
ligenter perscrutantibus,  quam  pulchrum  praemi- 
um utile  aliquid  deprehendentibus  offert ! Neque, 
enim,  senes,  ignavi,  perditi,  huic  pesti,  sed  juve- 
nes, sed  pulchri,  sed  docti,  sed  pii,  potissimum  suc- 
cumbunt : ex  quibus  unum  ab  intempestiva  mor- 
te abripere,  nobilissimus  triumphus,  ut  salutaris 
nostrae  artis,  ita  professoris,  semper  ac  merito  est. 

